CELEX: 62006TN0004
Language: da
Date: 2006-01-12 00:00:00
Title: Sag T-4/06: Sag anlagt den  12. januar 2006  af Republikken Polen mod Kommissionen for De Europæiske Fællesskaber

25.3.2006   
            
            
               DA
            
            
               Den Europæiske Unions Tidende
            
            
               C 74/27
            
         Sag anlagt den 12. januar 2006 af Republikken Polen mod Kommissionen for De Europæiske Fællesskaber
   (Sag T-4/06)
   (2006/C 74/52)
   Processprog: polsk
   Parter
   
      Sagsøger: Republikken Polen (ved Jarosław Pietras, som befuldmægtiget)
   
      Sagsøgt: Kommissionen for De Europæiske Fællesskaber
   Sagsøgerens påstande
   
               —
            
            
               Artikel 2 i Kommissionens forordning (EF) nr. 1686/2005 af 14. oktober 2005 om fastsættelse for produktionsåret 2004/05 af produktionsafgifterne samt koefficienten for tillægsafgiften for sukker (EUT 2005 L 271 af 15.10.2005, s. 12) annulleres.
            
         
               —
            
            
               Kommissionen for De Europæiske Fællesskaber tilpligtes at betale sagens omkostninger.
            
         Søgsmålsgrunde og væsentligste argumenter
   Sagsøgeren har nedlagt påstand om, at artikel 2 i forordning nr. 1686/2005, der i henhold til artikel 16 i Rådets forordning (EF) nr. 1260/2001 (1) fastsætter produktionsafgiften og koefficienten for tillægsafgiften for sukker for produktionsåret 2004/05 til fuld dækning af saldoen for det samlede tab, erklæres ugyldig. Den anfægtede artikel fastsætter koefficienten for tillægsafgiften for de stater, der indgik i Fællesskabet før 1. maj 2004, og for de »nye« medlemsstater.
   Til støtte for sit søgsmål gør sagsøgeren følgende gældende:
   
               —
            
            
               Kommissionens mangel på kompetence og dennes tilsidesættelse af artikel 16 i Rådets forordning (EF) nr. 1260/2001, der ifølge sagsøgeren indeholder hjemmel for Kommissionen til at fastsætte en enkelt koefficient på samme niveau for hele Fællesskabet, hvilket bekræftes af de forskellige sprogversioner af forordningens bestemmelser, der i denne henseende er enslydende og overensstemmende. Sagsøgeren gør endvidere gældende, at grundprincipperne i den fælles markedsordning for sukker ikke blot ikke kan retfærdiggøre en fravigelse af ordlyden af den omhandlede forordning nr. 1260/2001, men helt udelukker en sådan fravigelse.
            
         
               —
            
            
               Tilsidesættelse af princippet vedrørende de nye medlemsstaters øjeblikkelige og fuldstændige overtagelse af den gældende fællesskabsret, idet den differentierede koefficient for tillægsafgiften i realiteten udgør en overgangsforanstaltning, der ikke har hjemmel i tiltrædelsesakten eller de retsakter, som er vedtaget på grundlag af denne. Sagsøgeren henviser i denne forbindelse til tiltrædelsesaktens artikel 2, der udgør grundlaget for Republikken Polens overtagelse af alle de med medlemskabet forbundne rettigheder og pligter, herunder også retten til at drage fordel af for store betalinger og pligten til at dække tab på sukkermarkedet, der er forekommet i tidligere år.
            
         
               —
            
            
               Tilsidesættelse af forbuddet mod forskelsbehandling, idet sagsøgeren kritiserer Kommissionen for den omstændighed, at det eneste kriterium for differentieringen af koefficienterne i den anfægtede forordning er tidspunktet for medlemsstaternes tiltrædelse af Den Europæiske Union. Følgerne af tiltrædelse er udtømmende reguleret i tiltrædelsesakten og i de på grundlag af denne vedtagne retsakter, og tidspunktet for udvidelsen af Den Europæiske Union kan ikke udgøre et objektivt kriterium, der kan berettige differentieringen.
            
         
               —
            
            
               Tilsidesættelse af solidaritetsprincippet, idet differentieringen af koefficienterne for de enkelte medlemsstater udgør en vilkårlig, uforholdsmæssig og usolidarisk fordeling af omkostningerne forbundet med finansiering af sukkermarkedet.
            
         
               —
            
            
               Utilstrækkelig begrundelse, idet Kommissionen hverken har angivet de omstændigheder, der kan berettige differentieringen af koefficienterne, eller de formål, som forfølges ved en sådan differentiering.
            
         
               —
            
            
               Tilsidesættelse af væsentlige processuelle bestemmelser, idet forordning (EF) nr. 1686/2005 blev vedtaget i strid med artikel 3 i forretningsordenen for forvaltningskomitéen for sukker og artikel 3 i forordning nr.1 om den ordning, der skal gælde for Det Europæiske Økonomiske Fællesskab på det sproglige område (2), idet Kommissionen, ifølge sagsøgeren, under »komitologi«-proceduren ikke fremlagde den polske udformning af udkastet til den anfægtede foranstaltning. Sagsøgeren gør gældende, at denne tilsidesættelse er særligt alvorlig, idet den vedrører udkastet til en retsakt og er udtryk for en fast praksis fra Kommissionens side inden for rammerne af forvaltningskomitéen for sukker.
            
         
      (1)  Rådets forordning (EF) nr. 1260/2001 af 19.6.2001 om den fælles markedsordning for sukker (EFT L 178 af 30.6.2001, s. 1).
   
      (2)  EFT 1952-1958 s. 59.